Source: http://www.rmp.ee/toooigus/jurist/toopaeva-pikkus-ja-selle-tasustamine-2017-10-23
Timestamp: 2017-11-23 01:39:33+00:00

Document:
Tööpäeva pikkus ja selle tasustamine - RMP.ee
Esileht » Töö, puhkus, tasu » Jurist selgitab » Tööpäeva pikkus ja selle tasus ...
Tööpäeva pikkus ja selle tasustamine
Küsimus: kaupluse avamisele eelneval nädalal töötasin viiel päeval 7-23. Edasipidi toimub töö tööajakava alusel, kuid ikkagi lisandub tööpäeva pikkusele vähemalt üks tund. Nüüd selgus, et kaupluse juhataja väitel pole võimalik ületunde kirja panna ja neid ei tasustata, aga töökohustused tuleb ära tegema ja nii toimitakse terves ettevõttes. Kas on selline töökorraldus õiguspärane?
Töögraafiku koostamisel tuleb arvestada kohustuslikku töö- ja puhkeaja regulatsiooni. Töölepingu seaduse (edaspidi TLS) § 51 lg 1 kohaselt peab töötajale 24-tunnise ajavahemiku jooksul jääma vähemalt 11 tundi järjestikust vaba aega. See tähendab seda, et kui tööpäev kestab näiteks 8.00 - 20.00, siis järgmine tööpäev võib kõige varasemalt alata 07.00 (peale 11-tunnilist puhkeaega). Lisaks tähendab see seda, et maksimaalne tööpäeva pikkus võib olla 13 tundi. Nädalane puhkeaeg on sätestatud TLS § 52 lg-s 2, mille kohaselt peab summeeritud tööaja arvestuse korral seitsmepäevase ajavahemiku jooksul jääma vähemalt 36 tundi järjestikust vaba aega.
Kui tegemist on töö- ja puhkeaja rikkumisega, siis peab töötaja kindlasti juhtima tööandja tähelepanu rikkumistele. Lisaks ei ole töötaja kohustatud täitma seadusega vastuolus olevaid korraldusi. Töötajal on võimalik esitada anonüümselt ka vihje Tööinspektsioonile aadressile vihje@ti.ee.
Mis puudutab ületunnitööd, siis ületunnitöö saab olla ainult kokkuleppeline (TLS § 44 lg 1). Tööandja võib teha ettepanekuid ületunnitöö tegemiseks, kuid töötajal on õigus keelduda. Õigusaktid kehtestavad ka lubatud ületunnitöö piirmäärad. Piirmäär on seatud arvestusperioodi kohta. Nimelt TLS § 46 lg 1 kohaselt ei tohi tööaeg kokku ületada keskmiselt 48 tundi seitsmepäevase ajavahemiku kohta kuni neljakuulise arvestusperioodi jooksul. Erandina on lubatud kokku leppida, et tööaeg kokku ei ületa keskmiselt 52 tundi seitsmepäevase ajavahemiku kohta neljakuulise arvestusperioodi jooksul ja kokkulepe ei ole töötajale ebamõistlikult kahjustav. Töötaja võib kokkuleppe igal ajal üles öelda, teatades sellest kaks nädalat ette (TLS § 46 lg 3).
Ületunnitöö kajastamata jätmine ei ole lubatud. Ületunnitöö tuleb alati tasustada. Tehtud ületundide eest tuleb tasustada tasulise vaba ajaga (TLS § 44 lg 6) või kokkuleppel 1,5-kordse töötasuga (TLS § 44 lg 7). Kui tööandja ei ole tasunud ületunnitöötasu, siis on töötajal õigus pöörduda töövaidluskomisjoni poole saamata jäänud töötasu nõudega. Individuaalse töövaidluse lahendamise seaduse § 6 lg 3 kohaselt on töötajal saamata jäänud töötasu, sh ületunnitöötasu nõuda kuni kolm aastat tagant järele. Töövaidluskomisjonis tuleb oma nõudeid tõendada. Tõenditeks sobivad nii kirjavahetused tööandjaga, töögraafikud, pangakonto väljavõtted jms.
Seotud märksõnad: tööajakava, töö- ja puhkeaeg, ületunnitöö, summeeritud tööaja arvestus, summeeritud tööaeg

References: § 51
 § 52
 § 44
 § 46
 § 46
 § 44
 § 44
 § 6